CELEX: 32019D2244
Language: da
Date: 2019-12-16 00:00:00
Title: Rådets gennemførelsesafgørelse (EU) 2019/2244 af 16. december 2019 om tilladelse til Spanien og Frankrig til at anvende en særlig foranstaltning, der fraviger artikel 5 i direktiv 2006/112/EF om det fælles merværdiafgiftssystem

30.12.2019   
               
               
                  DA
               
               
                  Den Europæiske Unions Tidende
               
               
                  L 336/281
               
            
         RÅDETS GENNEMFØRELSESAFGØRELSE (EU) 2019/2244
         af 16. december 2019
         om tilladelse til Spanien og Frankrig til at anvende en særlig foranstaltning, der fraviger artikel 5 i direktiv 2006/112/EF om det fælles merværdiafgiftssystem
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1, første afsnit,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Ved brev registreret i Kommissionen den 23. maj 2019 og brev registreret i Kommissionen den 17. juni 2019 anmodede henholdsvis Spanien og Frankrig om tilladelse til at indføre en særlig foranstaltning, der fraviger artikel 5 i direktiv 2006/112/EF i forbindelse med etableringen af en elsammenkobling mellem Gatica i Spanien og Cubnezais i Frankrig (»den særlige foranstaltning«).
                  
               
                     (2)
                  
                  
                     Ved breve af 10. september 2019 fremsendte Kommissionen Spaniens og Frankrigs anmodning til de øvrige medlemsstater i overensstemmelse med artikel 395, stk. 2, andet afsnit, i direktiv 2006/112/EF. Ved breve af 11. september 2019 meddelte Kommissionen Spanien og Frankrig, at den rådede over alle de oplysninger, den fandt nødvendige for at kunne vurdere anmodningerne.
                  
               
                     (3)
                  
                  
                     Den nationale reguleringsmyndighed for elektricitetsmarkedet i Spanien, Comisión Nacional de los Mercados y la Competencia, og den nationale reguleringsmyndighed for elektricitetsmarkedet i Frankrig, Commission de Régulation de l'Energie, undertegnede den 22. september 2017 en aftale om at finansiere en elsammenkobling mellem Spanien og Frankrig gennem Biscayabugten. Etableringen af sammenkoblingen blev varetaget af operatører af eltransmissionssystemer i Spanien og Frankrig, Red Eléctrica de España og Réseau de transport d'Electricité. Det er bestemt i nævnte aftale, at projektets omkostninger bæres i lige store andele: 50 % af Spanien og 50 % af Frankrig.
                  
               
                     (4)
                  
                  
                     Gennem den særlige foranstaltning skal elsammenkoblingen mellem Gatica i Spanien og Cubnezais i Frankrig behandles som værende beliggende 50 % i Spanien og 50 % i Frankrig, hvad angår leverancer af varer og tjenesteydelser, anskaffelser af varer i EU og import af varer, der er bestemt til etableringen af sammenkoblingen.
                  
               
                     (5)
                  
                  
                     Uden den særlige foranstaltning ville det i henhold til territorialitetsprincippet være nødvendigt for hver levering at fastsætte, om beskatningsstedet var Spanien eller Frankrig.
                  
               
                     (6)
                  
                  
                     På baggrund af de oplysninger, som Spanien og Frankrig har fremlagt, vil den særlige foranstaltning forenkle proceduren for momsopkrævning, og Spaniens og Frankrigs samlede indtægter fra moms, der opkræves i det endelige forbrugsled, vil kun påvirkes i ubetydelig grad. Spanien og Frankrig bør derfor gives tilladelse til at anvende den særlige foranstaltning.
                  
               
                     (7)
                  
                  
                     Fravigelsen vil ikke have indvirkning på Unionens egne indtægter hidrørende fra moms —
                  
               VEDTAGET DENNE AFGØRELSE:
         
            Artikel 1
            Som en undtagelse fra artikel 5 i direktiv 2006/112/EF gives Spanien og Frankrig tilladelse til at anse elsammenkoblingen mellem Gatica i Spanien og Cubnezais i Frankrig som værende beliggende 50 % i Spanien og 50 % i Frankrig, hvad angår leverancer af varer og tjenesteydelser, erhvervelse af varer i Unionen og import af varer, der er bestemt til etableringen af sammenkoblingen.
         
         
            Artikel 2
            Denne afgørelse får virkning på dagen for meddelelsen.
         
         
            Artikel 3
            Denne afgørelse er rettet til Kongeriget Spanien og Den Franske Republik.
         
         
            Udfærdiget i Bruxelles, den 16. december 2019.
            
               
                  På Rådets vegne
               
               J. LEPPÄ
               
                  Formand
               
            
         
         
            (1)  EUT L 347 af 11.12.2006, s. 1.